ธปท.ส่งสัญญาณไม่คุมแบงก์ลดดอกเบี้ย
ธปท.ส่งสัญญาณไม่บังคับธนาคารลดดอกเบี้ยกู้และค่าธรรมเนียม หลังสเปรดปรับลดลงมาบ้าง
13 ก.ค. 2553

ธปท.ส่งสัญญาณไม่บังคับธนาคารลดดอกเบี้ยกู้และค่าธรรมเนียม หลังสเปรดปรับลดลงมาบ้าง 
นางธาริษา วัฒนเกส ผู้ว่าการ ธนาคารแห่งประเทศไทย(ธปท.) และคณะผู้บริหาร ธปท.ได้เชิญผู้แทนสมาคมธนาคารไทยเข้าหารือเกี่ยวกับการดำเนินนโยบายด้านเศรษฐกิจการเงิน สถาบันการเงิน และระบบการชำระเงิน ตามวาระปกติทุกปี โดยการหารือถึงภาวะเศรษฐกิจที่ขยายตัวได้ดีต่อเนื่อง ทำให้ความจำเป็นในการใช้นโยบายกระตุ้นเศรษฐกิจของภาครัฐจำเป็นน้อยลง ด้านภาพรวมระบบธนาคารก็แข็งแกร่งขึ้น หนี้เสียลดลง
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย เปิดเผยว่า ธปท.ได้ชี้ให้เห็นแนวโน้มการฟื้นตัวของเศรษฐกิจที่ดีขึ้นต่อเนื่องในช่วงครึ่งปีแรก และน่าจะเติบโตได้ดีต่อไปในช่วงครึ่งปีหลัง เพราะเหตุการณ์ความไม่สงบทางการเมืองที่ผ่านมาสร้างความเสียหายให้ระบบเศรษฐกิจและระบบธนาคารค่อนข้างน้อย โดยธปท.สะท้อนให้เห็นทิศทางดอกเบี้ยขาขึ้น สอดคล้องกับที่ระบบธนาคารมองไว้ตั้งแต่แรกแล้วว่า ดอกเบี้ยน่าจะปรับขึ้นได้ในช่วงครึ่งหลังของปีนี้ ส่วนการขยายสินเชื่อธปท.ขอให้ธนาคารเน้นปล่อยกู้แก่เอสเอ็มอีมากขึ้นด้วย
“การสะท้อนภาพเศรษฐกิจที่ดีของธปท. อาจจะเป็นการส่งสัญญาณขึ้นดอกเบี้ย แต่ธปท.จะขึ้นดอกเบี้ยทันที ในการประชุมคณะกรรมการนโยบายการเงิน (กนง.)วันที่ 14 ก.ค.นี้หรือไม่ อยู่ที่กนง. ส่วนเรืองส่วนต่างดอกเบี้ยเงินก็และเงินฝากสุทธิ(สเปรด)ได้หารือกันบ้าง แต่ก็เห็นไปในแนวทางเดียวกันว่าตอนนี้สเปรดปรับลดลงมาจากอดีตแล้ว เช่น ปี 2552 อยู่ที่ 2.9% ต้นปีนี้อยู่ที่2.8% ลดลงมาต่อเนื่อง แต่จะลดลงจากนี้อีกหรือไม่ ผมมองว่าธนาคารพาณิชย์เองก็พยามจะปรับลดต้นทุนตัวเองอยู่แล้ว แต่กว่าต้นทุนจะลดจนทำให้สเปรดลดลงได้ คงไม่เกิดในวันนี้พรุ่งนี้ แต่ดอกเบี้ยค่าธรรมเนียมน่าจะลดลงได้ตามแนวโน้มตลาดที่ต้นทุนทยอยลดลง” นายอภิศักดิ์กล่าว 
ทั้งนี้ การหารือระหว่างธปท.และผู้บริหารธนาคารพาณิชย์ครั้งนี้เป็นการหารือตามวาระปกติทุกปี โดยใช้เวลาหารือร่วมกันนานกว่า 3 ชั่วโมง ตั้งแต่เวลา 10.00-13.30น.ซึ่งงานี้มีผู้บริหารธนาคารพณิชย์เข้าร่วมเกือบทุกแห่ง ยกเว้นนายประสาร ไตรรัตน์วรกุล กรรมการผู้จัดการธนาคารกสิกรไทย ว่าที่ผู้ว่การธปท.คนใหม่ ไม่ได้เดินทางมาร่วมประชุมด้วย